**МОНГОЛ УЛСЫН ИХ ХУРЛЫН 2018 ОНЫ НАМРЫН ЭЭЛЖИТ**

**ЧУУЛГАНЫ 11 ДҮГЭЭР САРЫН 29-НЫ ӨДРИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1 |
| 2 | Хуралдааны дэлгэрэнгүй тэмдэглэл | 2-3 |
| 1. Монгол Улсын Ерөнхий сайдыг огцруулах тухай /Монгол Улсын Их Хурлын гишүүн Д.Хаянхярваа нарын 27 гишүүн 2018.11.19-ний өдөр өргөн мэдүүлсэн/ | 2-3 |

**Монгол Улсын Их Хурлын 2018 оны намрын ээлжит чуулганы**

**11 дүгээр сарын 29-ний өдөр /Пүрэв гараг/-ийн**

**нэгдсэн хуралдааны товч тэмдэглэл**

Улсын Их Хурлын дарга М.Энхболд ирц, хэлэлцэх асуудлын дарааллыг танилцуулж, хуралдааныг даргалав.

Хуралдаанд ирвэл зохих 75 гишүүнээс 38 гишүүн ирж, 50.7 хувийн ирцтэйгээр хуралдаан 10 цаг 08 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.

*Чөлөөтэй: Н.Амарзаяа, Б.Бат-Эрдэнэ, Ж.Бат-Эрдэнэ, Б.Дэлгэрсайхан, Ц.Мөнх-Оргил, Л.Мөнхбаатар, Ж.Мөнхбат, Н.Оюундарь, Д.Оюунхорол, Б.Саранчимэг, О.Содбилэг, Б.Ундармаа, А.Ундраа, Д.Хаянхярваа, Ц.Цогзолмаа, Б.Чойжилсүрэн, Л.Энх-Амгалан, С.Эрдэнэ, Ж.Эрдэнэбат.*

*Эмнэлгийн чөлөөтэй: Б.Батзориг, Г.Мөнхцэцэг, Д.Мурат;*

Улсын Их Хурлын гишүүн, Ёс зүйн дэд хорооны дарга С.Бямбацогт нэгдсэн хуралдаан хуралдахаас өмнө Ёс зүйн дэд хороог хуралдуулах зайлшгүй шаардлага үүсээд байгаа тухай мэдэгдэн, дэд хороог хуралдсаны дараа Монгол Улсын Ерөнхий сайдыг огцруулах тухай асуудлыг хэлэлцэх нь зүйтэй гэсэн санал хэлж, Ёс зүйн дэд хороог хуралдаж дуустал нэгдсэн хуралдааныг завсарлуулж өгнө үү гэсэн хүсэлт гаргав. Улсын Их Хурлын дарга М.Энхболд Ёс зүйн дэд хороо хуралдаж дуустал нэгдсэн хуралдааныг түр завсарлуулав.

Ёс зүйн дэд хороо хуралдаагүй тул энэ өдрийн нэгдсэн хуралдаан өндөрлөв. /18:57 цагт/

Чуулганы нэгдсэн хуралдааны бэлтгэл, зохион байгуулалтын үйл ажиллагааг Улсын Их Хурлын Тамгын газрын Хуралдаан зохион байгуулах хэлтсийн дарга З.Нямцогт, мөн хэлтсийн шинжээч Р.Дэлгэрмаа, Т.Саулегүл нар хариуцан ажиллав.

Хуралдаан 4 минут үргэлжилж, 75 гишүүнээс 43 гишүүн ирж, 57.3 хувийн ирцтэйгээр 18 цаг 57 минутад өндөрлөв.

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Ц.ЦОЛМОН

**Тэмдэглэл хөтөлсөн:**

ПРОТОКОЛЫН АЛБАНЫ ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2018 ОНЫ НАМРЫН ЭЭЛЖИТ ЧУУЛГАНЫ 11 ДҮГЭЭР САРЫН 29-НИЙ ӨДӨР /ПҮРЭВ ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**М.Энхболд:** -Улсын Их Хурлын гишүүдийн өглөөний амгаланг айлтгая. Гишүүдийн ирц 50.7 хувьд хүрсэн байна. Улсын Их Хурлын 2018 оны намрын ээлжит чуулганы 11 дүгээр сарын 29-ний өдрийн чуулганы ажиллагаа нээснийг мэдэгдье.

Бямбацогт гишүүний микрофоныг өгье.

**С.Бямбацогт:** Гишүүдийнхээ өглөөний амгаланг айлтгая. Тэгэхээр Ёс зүйн дэд хороог хуралдахаар өчигдөр зар явуулсан. Өнөө өглөө 9 цагаас хуралдахаар байсан. Ирц хүрэхгүй байгаа юм. Тэгэхээр Ёс зүйн дэд хороо хуралдах хэд хэдэн шаардлага гараад байгаа. Энэ Жижиг, дунд үйлдвэрийн зээлтэй холбоотой асуудал үүссэнээс хойш иргэн Алтангэрэлээс гишүүдийн ёс зүйн хариуцлага хүлээх тухай өргөдөл ирсэн. Мөн өмгөөллийн Веритас партнерс байгууллагаас ёс зүйн асуудлыг дэд хороогоор хэлэлцүүлж санал, дүгнэлтийг Улсын Их Хурлын чуулганы нэгдсэн хуралдаанд хэлэлцүүлэх тийм өргөдөл ирсэн. Улсын Их Хурлын гишүүн Хаянхярваагаас нэр холбогдсон гишүүд сайд нарын асуудлыг бас хэлэлцье гэсэн ийм шаардлага ирүүлсэн. Мөн одоо Их Хурлын гишүүн Батзандан, Их Хурлын гишүүн Оюунчимэг нарын гишүүд бас шаардлага мэдэгдэл хийсэн гээд энэ жижиг, дунд үйлдвэрийн зээлтэй холбоотой асуудлаар Ёс зүйн дэд хороог хуралдуул гэсэн өргөдлүүд гомдлууд, шаардлагууд ирсэн. Дэд хороо хуралдахдаа бол хууль сахиулах байгууллагад харьяаллын дагуу шалгаж байгаа хэргийг давхар хянан шалгах ажиллагаа явуулахгүй гэж заасан байдаг. Үүний дагуу бид нар бас прокурорын байгууллага руу бичиг явуулаад холбогдох хариуг нь авсан байгаа. Энэ асуудлыг нэгдүгээрт нь хэлэлцмээр байгаа юм.

Хоёрдугаарт нь бас Монголд бид үйлдвэрлэв төрийн бус байгууллагаас энэ жижиг, дунд үйлдвэрийн зээлтэй холбоотой холбогдсон нэр бүхий сайд нар дээр одоо бас энэ ашиг сонирхлын зөрчил үүсэж байна. Тийм болохоор энэ асуудлыг бас хэлэлцэж шийдвэрлэж өгөөч гэсэн бас өргөдөл ирсэн. Мөн Их Хурлын 27 гишүүнээс бас энэ асуудал дээр ашиг сонирхлын зөрчил үүсэж болзошгүй тул санал хураалтад оролцуулах эсэх асуудлыг бас шийд гэсэн шаардлага хүргүүлсэн. Тэгээд эдгээр асуудлыг би хэлэлцэж шийдвэрлэхээр Ёс зүйн дэд хороог хуралдуулах зайлшгүй шаардлага үүсээд байгаа. Тийм болохоор Ёс зүйн дэд хороог хуралдаж дуустал чуулганы хуралдааныг завсарлуулж өгөөч ээ. Энэ олон нийтийн бас шаардлагууд байж байна. Олон нийтийн бас хүлээлтүүд байж байна. Тийм болохоор энэ асуудлуудыг шийдэж байж энэ Засгийн газрын Ерөнхий сайдыг огцруулах асуудлыг бас хэлэлцэх нь зөв байх. Тэгэхээр Ёс зүйн дэд хороог хуралдаж дуустал чуулганы хуралдааныг завсарлуулж өгөөч гэсэн хүсэлтийг тавьж байна.

**М.Энхболд:** Ёс зүйн дэд хорооны дарга санал гаргаж байна. Ёс зүйн дэд хороо хуралдаж дуустал чуулганыг түр завсарлуулъя.

**ЗАВСАРЛАГА**

**М.Энхболд:** Гишүүд ээ, 10 цаг 40 минутаас 18 цаг 30 минут хүртэл Ёс зүйн дэд хороо хуралдах гээд ирц бүрдсэнгүй. Ингээд өнөөдрийн ажлын цаг дууссан. Маргааш өглөө 9 цагаас Ёс зүйн дэд хороо, 10 цагаас чуулганы нэгдсэн хуралдаантай, чуулган үүгээр өндөрлөж байна.

**Дууны бичлэгээс буулгасан:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА